Dunaszekcső község képviselőtestülete

3/1994.

Jegyzőkönyv
Készült a Dunaszekcső Községi Önkormányzat képviselőtestülete 1994. május 24-én megtartott üléséről.
Jelen vannak:  Dr. Schmidt József,

Dr. Pálos Ferenc,

Draskovits Pál,

Dr. Wilhelm József,

Guzsván Lajosné,

Hetényi Ádámné,

Szödényi István helyi képviselők,

Hegedűs György jegyző 

Távol maradt: Sándor József, Dr. Márton Lázár helyi képviselő

Dr. Schmidt József polgármester köszönti a jelenlévőket. Megállapítja, hogy az ülés határozatképes, mert a 9 fő képviselő közül 7 jelen van. Ezután az ülést megnyitja, majd javaslatot tesz a napirendi pontokra, melyek kisebb horderejűek, nevesíteni nem is érdemes, megegyezik a meghívóban közölttel.

A testület tagjai a napirendi javaslatot vita nélkül elfogadták, és a következő napirendi pontokat tárgyalták meg:

1.) Lejárt határidejű határozatok, a két ülés között történt fontosabb események

Előadó: Dr. Schmidt József polgármester

2.) Egyebek

NAPIREND TÁRGYALÁSA

1.) napirendi pont: a polgármester elmondja, hogy a 11/1994. számú határozat végrehajtása megtörtént. Azonban a bérlő kérte a szerződés megszűntetését még azelőtt, hogy a helyiségeket ténylegesen használatba vette volna.

Eltekintettünk a szerződésben kikötött 3 hónapos felmondási időtől, egy hónapi bérleti díjat kértünk befizetni. Ezt már be is fizették.

A 14/1994. számú határozatnak megfelelően Schuller Andrásné átvette a gondozási központ vezetését, az átsorolása megtörtént.

Események… A Rév-házzal kapcsolatos adásvételi szerződést még nem készítettük el, mert a vevő egyelőre nem tud fizetni. Németországban lévő pénzét csak egy bizonyos idő eltelte után veheti fel.

Az ivóvízzel kapcsolatos beruházásunk II. üteme befejeződött, jelenleg tart a próbaüzem. Üzemel a nitrátmentesítő, a vízmű saját mérési eredményei szerint a nitrit jelenléte a vízben a legminimálisabb. Az átadásra május végén kerül sor. Ugyancsak a hónap végén kezdődik a 3. ütem megvalósítása, amely a Bár-Dunaszekcső szakasz összekötését jelenti.
A kivitelezésre árajánlatot kértünk a vízműtől és a községben már most is dolgozó (a parkrendezést, majd a támfalépítést végző) Alisca Bau Kft-től. Ez utóbbi több mint egy millió forinttal kedvezőbb árajánlatot adott, továbbá vállalta, hogy a munkához négy fő helyi lakost vesz föl dolgozónak. Ezen kívül a két tározó közelében elvégzi a rekonstrukciós munkákat is.

Megkaptuk a vezetékrendszerre vonatkozó hidraulikai vizsgálat eredményét is, amely eddig senki által nem volt ismert, és rendkívül kedvező. Mivel a bári tározó jóval magasabban van, mint a dunaszekcsői, a vezeték összekötése után csökkent fogyasztás esetén (pl. éjszaka), képes a község középső részén lévő tározót is tölteni. Tehát előfordulhat, hogy nem csak a község déli részén, hanem az egész községben mohácsi víz lesz a vezetékben.

Ez azt jelenti, hogy nem kell keverni a mohácsi és a helyi vizet, azaz megoldás a fluor-problémára is.

A napirendhez kérdés, hozzászólás nem volt, a testület 7 szavazattal 0 ellenében az alábbi határozatot hozta:

16/1994. (V.24,) Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt fontosabb eseményekről szóló tájékoztatást tudomásul veszi.

2.) napirendi pont: Dr. Schmidt József: a következő témában a döntés formális, hiszen a már évek óta meglévő gyakorlatot támaszt alá. Nevezetesen arról van szó, hogy a második védőnő nyugdíjba vonulása óta egy védőnő látja el mindkét volt körzet feladatát. A feladat nagysága lehetővé teszi már az egy védőnő alkalmazását, annyira lecsökkent a terhes anyák és a csecsemők száma. A védőnőnek – a korábbiakhoz képest – a feladatnövekedést azzal ismertük el, hogy már korábban megkapta a közalkalmazotti törvényben előírt legmagasabb bért.

Az állás megszűntetését kimondó testületi határozathoz ragaszkodik a megyei egészségbiztosítási pénztár annak ellenére, hogy az állást már nem finanszírozza.

Dr. Pálos Ferenc: Egyetért a megszűntetéssel, de a bővítés lehetőségét meg kell hagyni. Megoldásra vár a helyettesítés.

Dr. Schmidt József: A létszám kibővítését később az önkormányzat bármikor megteheti saját forrásból.

A többi képviselő véleménye: E témában mérvadó az egészségügyi szakemberek véleménye.

A napirendhez nem volt több hozzászólás, a testület 7 szavazattal 0 ellenében az alábbi határozatot hozta:

17/1994. (V.24.) Kt. számú határozat
Védőnői státusz megszűntetéséről

A képviselőtestület – tekintettel arra, hogy az I. sz. védőnői körzet állása 1991 március 1-től nincs betöltve – a státuszt 1994. január 1-i hatállyal megszűnteti, és egyidejűleg a két védőnői körzetet összevonja.

A határozatról a Baranya Megyei Egészségbiztosítási Pénztárat értesíteni kell.

Határidő: 1994. május 31.

Felelős: Dr. Schmidt József polgármester

A polgármester bejelenti, hogy a fogorvosi szolgálat is lehetőséget kapott kedvezményes számítógép vásárlására. A számítógép megrendelése megtörtént.

Dr. Schmidt József elmondja, hogy a bevételek alakulása lehetővé teszi a községháza földszintjének villamos hálózata felújítását, amely a költségvetés tervezésekor alternatívaként szerepelt. A terv elkészült, az árajánlat a kivitelező részéről hétszázezer forint.

A képviselők véleménye: Ne ragadjunk le egy ajánlatnál, keressünk újabbakat a munka legalább a mohácsi lapban történő meghirdetésével.

A polgármester felolvassa a helyi katolikus plébános levelét, melyben a templom tornyának felújítására újabb támogatást kér. (Ismeretes, hogy tavaly már megszavazott a testület ötvenezer forintot.)

Dr. Pálos Ferenc kiegészíti a levélben leírtakat azzal, hogy a műemlékvédelmi felügyelőség szerint nem alumínium borítást kell tenni, hanem vörösrezet, és ez megnöveli a költségeket. A püspökség is emeli a támogatást, a hívek adományait is kérik, ezzel együtt kb. 200 ezer forint hiányzik.

Javasolja, hogy 150 ezer forint támogatást adjon a testület.

A polgármester információi szerint vannak olyan községek, ahol a templom felújításának költségeit az önkormányzat teljes egészében magára vállalta.

A képviselők Dr. Pálos Ferenc javaslatát fogadták el, és az alábbi – egyhangú – határozatot hozták:

18/1994. (V.24.) Kt. számú határozat
a katolikus egyház támogatásáról

A képviselőtestület a római katolikus templom tornyának felújításához újabb támogatást nyújt, ezennel százötvenezer forint értékben.

A támogatás kifizetéséről a hivatal gondoskodjon.

Határidő: 1994. június 15.

Felelős: Dr. Schmidt József polgármester

Dr. Schmidt József ismerteti ifj. Somos László és felesége kérelmét, melyben mint első lakást vásárló fiatal házaspár vissza nem térítendő támogatást kér.

Bemutatták az 1993 szeptemberében készült adásvételi előszerződést, melyben hivatkoznak az önkormányzattól majdan kért támogatásra az OTP-nél saját erőként veszik figyelembe. Tavaly azért nem adták be a kérelmet, mert csak idén tavasszal házasodtak össze.

Hegedűs György: Bizonyára mindenki emlékszik a költségvetés tárgyalásakor kialakult vitára, miből is legyen legalább „nullszaldós” a költségvetés.
Alternatívaként merült föl, hogy melyik kiadás maradjon el: a szúnyogírtás vagy a fiatal házasok lakásvásárlásának (lakásépítésének) támogatása. A többségi vélemény a szúnyogírtás tervezését írta elő bevenni a költségvetésbe. Ezáltal mindenkinek tudomása volt róla, hogy 1994-ben lakásvásárlási támogatás nem fizethető, azaz az erről szóló önkormányzati rendelet végrehajtása felfüggesztődik, igaz, hogy hatályon kívül nem helyezte a testület.

A kérelmezőnek is, másoknak is azt a tájékoztatást adta, hogy 1994-ben nem lesz ilyen támogatás.

Dr. Schmidt József: a testületnek azt kell mérlegelni, hogy a szerződéskötés időpontja 1993., a kérelmezők jóhiszeműek voltak, mert minden feltételnek meg akartak felelni. (Idén kötöttek házasságot.)

Mindenki döntse el magában, hogy felvállalja-e a kivételes döntést.

Hegedűs György: Ha a testület a költségvetési rendeletben foglaltak ellenére, a lakástámogatási rendeletre hivatkozással megszavazza a támogatást, jegyzői különvéleményt csatol a jegyzőkönyvhöz a határozattal kapcsolatban.

Közben megérkezett Sándor József helyi képviselő.

A polgármester az újonnan érkezett képviselővel röviden ismerteti a vita állását, a kérelemre vonatkozó tényeket.

Ezen kívül: ha a rendeletre való hivatkozással nem lehet támogatást adni, a testületnek megvan az a joga, hogy a szociális segélykeret terhére nyújtson támogatást.

Ezek után a polgármester szavazásra teszi fel a kérdést.

A testület 4 szavazattal 4 ellenszavazattal (a polgármester igen-nel szavazott) a következő határozatot hozta:

19/1994. (V.24.) Kt. számú határozat
Támogatás odaítéléséről

A képviselőtestület Somos László és felesége Dunaszekcső, Móricz Zs. u. 11. szám alatti lakosok részére – a szociális segélykeret terhére – százezer forint támogatást nyújt a Móricz zs. u. 17. szám alatti lakóház megvásárlásához.
A támogatás kifizetéséről a hivatal gondoskodjon.

Határidő: 1994. május 31.

Felelős: Dr. Schmidt József polgármester

Szödényi István kérdése: Miért június 1-én zár be a II. sz. óvoda amikor a határozat 15-éről szólt?

A jegyző behozza az óvodával foglalkozó testületi ülések jegyzőkönyveit, és felolvassa az ide vonatkozó hozzászólásokat. Ezekből kiderül, mindenki tudatában volt azzal, hogy az óvoda június 1-én zár be.

Szödényi István a hallottakat elfogadja, kiegészítve azzal, hogy évzárásra emlékezett, de az iskolai évzárás nem azonos az óvodaival.

A polgármester bejelenti, hogy sikerült soron kívül szúnyogírátást megrendelni.

Több tárgy nem lévén a polgármester az ülést berekesztette azzal, hogy mindenkinek kellemes nyaralást kívánt.

Kmft.


Dr. Schmidt József
Hegedűs György


Polgármester 
jegyző 

Dunaszekcső község képviselőtestületének

Mell.: 1 db adásvételi előszerződés

Alulírottak Somos László és felesége Dunaszekcső, Móricz Zs. u. 11. szám alatti lakosok azzal a kéréssel fordulunk a Testülethez, hogy részünkre a Móricz Zs. u. 17. szám alatti lakóház megvásárlásához a fiatal házasok vissza nem térítendő támogatását megadni szíveskedjenek.

Jelenleg a szülőknél lakunk, és szeretnénk saját otthont teremteni magunknak.
Dunaszekcső, 1994. április 18.



Tisztelettel: 



Somos László     Hergerőder Zsuzsanna

Ingatlan adásvételi előszerződés
Amely létrejött egyrészről

Máté Mihályné sz. Gráf Ágnes (an. Pesti Anna, szem. sz. 2-280912-0876) 7712 Dunaszekcső, Móricz Zs. u. 17. sz. alatti lakos,

Fristi Lajosné sz. Máté Anna (an. Gráf Ágnes, szem. sz. 2-541104-3115) 7150 Bonyhád, Engels J. u. 34. sz. alatti lakos, mint eladók (tov: eladók), másrészről pedig Hergerőder Zsuzsanna (an. Csető Etelka, szül. Mohács, szem. sz. 2-710523-0708) 7712 Dunaszekcső, Móricz Zs. u. 11. sz. alatti lakos és

Somos László (an. Bálint Mária, szül. Mohács, szem. sz. 1-680220-7177) 7712 Dunaszekcső, Árpád u. 22. sz. alatti lakos, mint vevők (tov. Vevők) között alulírott napon és helyen a következő feltételekkel:

1.) Eladók eladják a vevők pedig megveszik a 2. pontban bekövetkező feltétel megvalósulása és időpont bekövetkezése esetén – az eladók tulajdonát képező, sz. Fristi Lajosné tul. hányadát Máté Mihályné özv haszonélvezeti jogával terhelt, a dunaszekcsői 1377 sz. tul. lapon felvett 1373 hrsz-ú „lakóház, udvar, g. ép” megjelölésű 3234 m2 nagyságú, Dunaszekcső Móricz Zs. u. 17. sz. házas ingatlant, a megtekintett és elfogadott állapotban – a kölcsönösen kialkudott 800.000 Ft, azaz nyolcszázezer forint vételárért. 

2.) Vevők házasságot kívánnak kötni, s mint fiatal otthonteremtő házasok a helyi önkormányzat támogatásával kívánják megvásárolni az 1. pontban meghatározott ingatlant. 
Az önkormányzati támogatást legkésőbb 1994 május 31 napjáig kívánják igénybe venni, házasságkötésüket követően.

3.) Vevők az 1. pontban rögzített ingatlan vételárát a következők szerint fizetik meg az eladónak:

· jelen előszerződés aláírásakor 400.000 Ft, azaz négyszázezer forintot megfizetnek az eladónak, melyet a szerződés aláírásával ismernek el a felek, 

· míg a további 400.000 Ft-ot legkésőbb 1994. szeptember 1 napjáig fizetik meg az eladóknak, úgy, hogy abból az önkormányzati támogatás a folyósítást követően esedékes, s a további vételárrészletet fizetik meg egy összegben az eladónak 1994. 01. napjáig.

4.) A vevőket terheli a szerződésnek a körzeti földhivatalhoz történő benyújtása is.

5.) Birtokbaadás napja: ezen előszerződés aláírásának a napja, s a vevők e naptól fogva szedik az ingatlan hasznait és viselik annak a terheit.

      Eladók kijelentik, hogy köztartozásuk az ingatlanra nincsen.

6.) Ezen szerződés alapján az eladók kijelentik, hogy a végleges adásvételi szerződést a vevőkkel legkésőbb 1994 május 31 napjáig megkötik ezen előszerződésben meghatározott feltételekkel, s abban hozzájárulásukat adják ahhoz, hogy az 1. pontban meghatározott ingatlanra a tulajdonjog adásvétel jogcímén a vevők javára az ingatlan nyilvántartásba bejegyzést nyerjen, továbbá Máté Mihályné hozzájárul az özvegyi joga törléséhez az ingatlan nyilvántartásból.

7.) Felek kijelentik, miszerint tisztában vannak az előszerződés szabályaival, vagyis amennyiben valamelyik félnek felróhatóan elmarad a szerződés megkötése e másik fél kérheti a bíróságtól a szerződésnek az itt meghatározott tartalommal történő létrehozását.

Ezen szerződés a felek kellő áttanulmányozás és értelmezés után, mint akaratukkal mindenben megegyezőt, helybenhagyólag aláírták.

Dunaszekcső, 1993. szeptember 2 napján

Előttünk mint tanúk előtt:

1.) ______________________
Máté Mihályné
Lakik: ___________________
Fristi Lajosné



eladók

2.) ______________________
Hergerőder Zsuzsanna

Lakik: ___________________
Somos László



vevők 

Dunaszekcső község Képviselőtestületének

Kérelem
A torony sisak újjáépítése nagyon sok gonddal jár. Újabb és újabb költségek merülnek fel.

Az egyházközségnek még sok pénzt kellene előteremteni ahhoz, hogy az új sisak még az idén elkészüljön.

A híveket már tovább terhelni nem tudjuk.

Tisztelettel kérjük az önkormányzatot, hogy amennyiben módjában áll további segítséget nyújtson.

Dunaszekcső, 1994. április 18.



Az egyházközség nevében tisztelettel megköszöni:



Román János



plébános 
